text: Publilius Syrus
  
  publiceret: 2009-04-22 11:18:37+02:00
  Publilius Syrus, 1. årh. f.Kr., romersk sentensmager, født som slave i den romerske provins Syria. Ca. år 60 f.Kr. kom han til Rom, hvor han lærte latin og viste sine rige evner til rammende formuleringer. Han blev frigivet og vandt stor popularitet som forfatter og fremstiller af de meget folkekære mimer, en slags halvt improviserede revyer, der med indlagte krasse vers gjorde grin med alt og alle. I 46 f.Kr. udnævnte Cæsar Publilius til vinder i en konkurrence med andre mimeforfattere, og hans vers blev snart populære som sentenser og som udenadlærte leveregler i skolerne. Der er bevaret en samling på over 700 verslinjer, hvoraf nogle formentlig er kommet til senere. P.F. Suhm oversatte Publilius til dansk i 1750.
  
  Sentenser
  